Rețele de droguri, destructurate: percheziții în patru județe, inclusiv în penitenciare. Minori folosiți în operațiuni
Polițiștii și procurorii DIICOT au desfășurat miercuri dimineață 37 de percheziții în județele Caraș-Severin, Timiș, Dâmbovița și Alba, inclusiv în două penitenciare, vizând patru grupări de crimă organizată specializate în traficul de droguri. Ancheta a scos la iveală metodele de distribuție, inclusiv folosirea minorilor pentru transport și livrare, amenințări violente și chiar utilizarea armelor de foc pentru extinderea rețelei. Drogurile erau vândute în cartiere din Reșița, Timișoara și Bocșa, iar unele erau introduse în penitenciare prin metode ingenioase. 45 de persoane urmează să fie audiate în acest dosar.